ራሱን የሥራ ኃላፊና ባለስልጣን አስመስሎ ሲያጭበረብር የነበረ ግለሰብ በቁጥጥር ስር ዋለ
ባዘጋጃቸው ሐሰተኛ ማህተሞች ራሱን በኦሮሚያና ደቡብ ክልል የተለያዩ አካባቢዎች የሥራ ኃላፊና ባለስልጣን እንደሆነ አስመስሎ ሲያጭበረብር የነበረ ግለሰብ በቁጥጥር ስር መዋሉን የአዳማ ከተማ አስተዳደርና ጸጥታ ጽህፈት ቤት ገለጸ።የጽህፈት ቤቱ ኃላፊ ሻለቃ ዘርይሁን ተፈራ  እንደገለጹት ፤ ግለሰቡ ሲያጭበረብር የቆየው ሀብታሙ ሲሳይና ገመቹ ኃይሉ አያና በሚሉ መጠሪያ ስሞች በመጠቀም ነው ።የዓለም ጤና ድርጅት በአዳማ ከተማ ባዘጋጀው ዓውደ ጥናት ላይ ግለሰቡ በደቡብ ክልል ወላይታ ዞን የሸበዲኖ ወረዳ ጤና ጥበቃ ጽህፈት ቤት ኃላፊ ነኝ ብሎ በማይመለከተው ስብሰባ ላይ ተሳታፊ ሆኖ ተገኝቷል ።በወቅቱ ግለሰቡ በአውደጥናቱ ተሳታፊዎች ስም የሆቴል አልጋ ይዞ ማደሩንና የምግብ አገልግሎት መጠቀሙን የጠቆሙት ኃላፊው፤ ግለሰቡ ሊጠረጠር የቻለው ዓውደ ጥናቱ የወረዳ ጤና ጥበቃ ፅህፈት ቤት ኃላፊዎችን የማያሳትፍ በመሆኑ ብለዋል ።የሆቴሉ አስተናጋጆችና የስብሰባው አስተባባሪዎች ለጸጥታ ኃይሎች በሰጡት ጥቆማ ግለሰቡ በቁጥጥር ስር ውሏል።በግለሰቡ ላይ በተደረገ ፍተሻ የአዲስ አበባ ከተማ ቤቶች ልማት ኤጀንሲ መሬት አስተዳደር ኃላፊ፣ የአራዳ ክፍለ ከተማ ወረዳ ስድስት መሬት አስተዳደር ምክትል ሥራ አስኪያጅ፣ የምዕራብ አርሲ ዞን ጤና መምሪያ ኃላፊና የሲራሮ ወረዳ ጤና ፅህፈት ቤት ኃላፊ የሚሉ በስሙ ያዘጋጃቸው ሀሰተኛ ቲተሮች እንዲሁም የግርጌና የራስጌ ማህተሞች ተገኝተዋል።ተጠርጣሪው ግለሰብ  በኦሮሚያና በደቡብ ክልሎች ስም ራሱ ባዘጋጃቸው ሀሰተኛ ማህተሞች ለራሱ የጻፋቸው በርካታ የምስጋናና የምስክር ወረቀቶች፣  ሀሰተኛ የትምህርት ማስረጃዎችና የተጭበረበሩ ሰነዶች ይዞ መገኘቱንም ሻለቃ ዘርይሁን ጠቁመዋል።ከእዚህ በተጨማሪ ግለሰቡ በአዲስ አበባ ከተማ ሰዎች በሀሰተኛ ማስረጃዎች ሥራ እንዲቀጠሩ ከማድረጉም በላይ በተለያዩ ቦታዎች በመዘዋወር የንግድ ሱቆች እያሸገ በድርድር ገንዘብ ሲቀበል መቆየቱ እንደተደረሰበት አመልክተዋል።ከግለሰቡ በስተጀርባ በርካታ የተፈፀሙ ተጨማሪ የማጭበርበር ተግባራት ሊኖሩ ይችላሉ የሚል ጥርጣሬ መኖሩንም ኃላፊው ተናግረዋል።በቀጣይ በግለሰቡ ላይ የተጀመረው ምርመራ ሲጠናቀቅ ለህግ እንዲቀርብ የሚደረግ መሆኑን ሻለቃ ዘርይሁን ገልጸዋል-(ኢዜአ) ። 